दरभंगा । नगर भवन (टाउन हॉल) क जीर्णोद्धार होएत। 1934 क दरभंगा सिटी प्लान क तहत बनल टाउल हॉल क हालत बहुत खराब अछि, मुदा सरकार एकरा सुंदर आ आधुनिक बनेबा लेल तैयार भ गेल अछि। नगर आयुक्त कुमार विनोद नारायण सिंह क कहब अछि जे करीब एक करोड टका स एकरा वातानुकुलित कैल जाएत। ओ कहला जे नगर भवनक सौंदर्यीकरण लेल ओ काफी दिन स प्रयासरत छलाह, मुदा आब जा कए नगर विकास एवं आवास विभाग क सचिव एस सिद्धार्थ नगर भवन कए सौंदर्यीकरण लेल एक करोड़ आ एकर संगहि लहेरियासराय स्थित कमला नेहरू पुस्तकालय क सौंदर्यीकरण लेल 50 लाख टका देबाक आश्वासन देलथि अछि। एही स प्रतीत होइत अछि जे कई वर्ष स उपेक्षित शहर क एहि दूनू ऐतिहासिक धरोहर क कायाकल्प भ जाएत।
 नगर आयुक्त श्री सिंह कहला जे नगर भवन (टाउन हॉल) आ ओकर मंच क कात में स्थित दूनू कोठली कए वातानुकूलित (एसी) कैल जाएत। हॉल मे स्थायी कुर्सी अत्याधुनिक ढंग स लगाउल जाएत। मंच क बायां कातवाला कोठली वीआइपी आ दाहिना कातवाला कोठली कए ड्रेसिंग रूम लेल विकसित कैल जाएत।
 एहि दूनू कोठली स सटल बाथरूम सेहो अत्याधुनिक ढंग क बनाउल जाएत। संगहि नगर भवन क उत्तर आ दक्षिणी भाग कए खाली जमीन कए विकसित क दीवार स सटल छह फीट मे उद्यान आ शेष भाग कए पार्किग लेल विकसित कैल जाएत।
 ओ कहला जे नगर भवन क सामने लागल डॉ राजेंद्र प्रसाद क मूर्ति क स्थान पर नवका प्रतिमा लगाउल जाएत जेकर ऊपर छतरी होएत आ पूरा परिसर कए ऐना विकसित कैल जाएत जे लोककए इ एकटा पार्क जेकां लागए। ओ कहला जे कोनो कार्यक्रम क दौरान बिजली क समस्या स निपटबा लेल नगर भवन लग अपन 20 केवी क जेनेरेटर होएत जेकर खरीदे एहि योजना क तहत होएत। ओ कहला जे 50 लाख क लागत स कमला नेहरू पुस्तकालय क सभा भवन कए सेहो वातानुकूलित बनाकए अत्याधुनिक सुविधा स लैस कैल जाएत। ओ कहला जे सरकार कए प्राक्कलन पठा देल गेल अछि आ एकर स्वीकृति भेटला पर टेंडर क प्रक्रिया शुरू कैल जाएत। 